text: Mere revy-hæder til Leif Maibom
  28 august 2017 kl. 05.23
  Søndag aften var der igen hæder til Sønderborg Sommer Revy og specielt Leif Maibom, da TV 2 Charlie for femte år i træk fejrede de danske revyer med uddelingen af fem priser ved Revygalla 2017.
  
  Den danske revyscene var søndag aften atter samlet for at fejre årets revysæson og hylde Danmarks stærke revytradition ved TV 2 CHARLIEs store gallashow med Camilla Miehe-Renard og Søren Pilmark som værter. 
  Her blev Leif Maibom kåret og hædret som årets mandlige kunstner. Den nye titel kommer 14 dage efter, at 2017-udgaven af Sønderborg Sommer Revy med titlen "Når enden er god" løb med titlen som årets revy, da revyfolk fra det ganske land fejrede hinanden i Cirkusrevyens telt på Bakken under Revyernes Revy, der er Billedbladets arrangement.
  Årets Sønderborgrevy "Når enden er god" blev opført sidste gang den 4. august og overværet af ialt 25.808 tilskuere, hvilket er ny rekord.
  Seerne kan glæde sig til at se 'Revygalla 2017', når gallashowet sendes lørdag 2. september klokken 20.55 på TV 2 Charlie.
  Vinderne ved Revygalla 2017
  - Bedste revy 2017: Græsted Revyen- Årets talent: Carsten Svendsen, Ganløse Revyen- Årets kvindelige kunstner: Trine Gadeberg, Kerteminderevyen- Årets mandlige kunstner: Leif Maibom, Sønderborg Sommerrevy- Årets bedste parodi: "Verdens største" af Henrik Lykkegaard, Cirkusrevyen.
  
  